정조 18년
甲寅十一月初七日辰時上御誠正閣藥房入診大臣備局堂上引見入侍時行右承旨洪義榮右副承旨洪仁浩同副承旨李海愚假注書洪命周李允謙事變假注書李致祜記注官金良倜記事官吳泰曾藥房提調徐有防副提調黃昇源左議政金履素右議政李秉模判敦寧府事金持默行司直鄭好仁延豐君李𡊠戶曹判書沈頣之行副司直趙宗鉉兵曹判書具庠吏曹判書李致中禮曹判書閔鍾顯行副司直李得臣李秉鼎李敬懋工曹判書徐鼎修刑曹判書李在學行副司直李時秀李漢豐漢城右尹徐有臣刑曹參判趙鎭寬開城留守李冕膺副校理南履翼醫官柳光翼等以次進伏訖上曰大臣進前履素等曰徹宵將事侵曉回鑾聖體若何上曰一樣矣履素等曰王大妃殿氣候何如上曰一樣矣履素等曰惠慶宮氣候何如上曰一樣矣有防曰醫官今方待令入診何如上曰置之上曰同副承旨許遞出榻敎命周致祜等筵席擧措駭然命書榻敎曰當該注書竝汰去假注書洪命周爲先汰去令該府拿問嚴處上曰洪命周之注書點下特出念舊之意則渠當十分謹愼而見其步趨周旋少無嚴畏底意其敢如是乎拿處傳旨直爲書給囚單子催促捧入可也賤臣承命出傳仁浩曰今日次對兩司當爲進參除在外外未肅拜呈告人員竝卽牌招何如上曰依爲之出擧條上曰去夜駕前有喧聒聲聞是慶尙道民人云矣着軍服混入於軍中則有難辨別禁止而咫尺駕前寧有如許駭然之擧乎仍有該大將記過之命而姑爲參酌此等不能禁察之事大臣何不提飭也所謂嶺民未知緣何事而駕路不遠之地其敢乃爾訓將其果問知乎有大曰臣之不能預爲嚴禁罪當萬死矣問其委折則居在柒谷民而以壬子年還穀一節有所云云不於營邑呼訴而乃敢喧擾於淸蹕莫嚴之地如此化外之氓不可尋常置之且以軍士樣混入於軍中者施以軍律宜矣上曰後日習陣捉致嚴棍後回示可也履素曰昨曉回鑾時鄕民之換着軍服攔入於環衛咫尺之地欲爲呼籲之擧者極爲驚駭當自該軍門依法處置而不能檢飭之失在所難免訓鍊大將徐有大罷職何如上曰係是紅馬木之外與陣內攔入有異爲先從重推考可也出擧條命書榻敎曰訓鍊大將徐有大爲先從重推考履素曰備局有司堂上李時秀方帶有司之任今日次對不爲入參推考申飭行公何如上曰依爲之出擧條履素曰昨日展拜行禮時百官中多有未及入參者雖未知其事勢之如何而旣在隨駕之班致此多人闕參極爲悚然當該押班監察姑先推考何如上曰依爲之出擧條履素曰三南式年戶籍與軍兵改案限明秋退限之意草記行會矣卽見全羅監司李書九所報則以爲無論戶籍軍案竝令退限寔出於軫恤災民之德意而擧行早晩邑各不同所入雜費或自秋畢捧預備紙筆修簿方張或近纔發令未及收捧未捧之處已皆停退已捧雜費之處仍令擧行依例磨勘爲辭矣所報誠爲得宜依此擧行之意分付他道似無異同依湖南例施行之意一體分付何如上曰依爲之出擧條秉模曰向日諫長所奏中有令百官書陳荒政之請言固好矣而恐有猥雜之弊僚相以姑置覆奏而至於備堂則雖無時帶職掌廟謨宜無所不參而近來不言成風無論荒政與其他施措預加講究使之有懷輒陳何如上曰依爲之出擧條上曰五禮儀元無祭服冠朝服冠之別爲各件者也着朝服者仍着金冠於祭班事甚便好故昨有仍着之敎矣大抵人尙華侈今則雖奉俎官皆着漆冠鏤金之照爛者此亦尙侈之一端其在表章之義不可無一番定式戶判須出擧條也頤之曰祭服冠以朝服冠通用事昨日筵上伏承下敎而此不可無一番定式故敢此仰達矣祭服冠朝服冠考之五禮儀與大典本無二制而近來雖微官庶僚差祭則皆着黑漆鏤金之制此亦奢靡之一端今者處分實爲禁抑之道臣實欽仰而第念四品以下元無着朝服之事今若通用於五品以下則恐有窒礙之患臣意則四品以上以朝服件通用四品以祭服件取用似好下詢大臣處之何如上曰大臣之意何如履素曰五禮儀及大典旣無祭服朝服冠之分而二制則着朝服之人以朝服冠通用其餘竝用祭服件毋得更着黑漆金鏤等別造似無窒礙之端矣秉模曰若以四品以上五品以下作爲界限則便有異其冠制之嫌恐有違於禁漆冠之聖意但以着朝服者仍着金冠爲式則雖似與戶判所奏別無異同其不爲限品異制之義則可以昭著而若非着朝服之時則金冠或各司所在件通融着之所謂近來漆冠鏤金者一切嚴禁似好矣上曰依爲之所謂祭服冠近樣之黑漆鏤金者勿造則自當不着嚴飭箕營更勿造成可也出擧條上曰至於祭服則閣臣承史之陪祭者皆自濟監進排此亦弊也爲閣臣承史者豈無一件祭服措備之道乎此後則皆令自備而雖下於承史之文蔭足爲自備者自備其中有難自備者自各其司備給可也頤之曰若非承史閣臣則祭服進排一節今無可論而至於差祭時侍從之萬無得着之道者何以爲之乎上曰此則量宜備給也致中曰孝烈回啓中臺職追贈筵稟擧行事曾有定式矣採取公議則地閥文識之可合南臺者爲十人而一番經稟後可以擧行故敢此仰達矣上曰依爲之出擧條上敎庠曰營將啓請果有法例乎庠曰日前慶州營將差出時以內禁將啓請爲之矣上曰非謂是也自有已例之可考者耶庠曰有之矣上曰其然仍敎履素等曰銓曹之有違格例者卿等必察飭也非謂今之銓官爲然也得臣曰溫泉行宮例自戶曹修葺故本邑論報巡營巡營轉報京司如是之際動費月日柱棟之可合起傾者簷瓦之可合修補者因仍抛置收拾不得終致役處之浩大此雖出於愼重之意天安之華祝館其所重與溫泉行宮無異而溫泉則自京司修葺天安則自本道擧行似涉斑駁臣意則令廟堂分付道臣每於巡路奉審後如有㵕漏或有頉處自本道劃卽修改事甚便好故敢此仰達矣上曰依爲之出擧條有防曰太常各項祭器己丑年戶曹一新措備以送則自本寺隨毁隨補事筵稟定式而其後戶曹更不給價本寺又不修補每每取用於分院矣月前廚院以給價取用已爲定奪到今只當一依己丑年例遵行而戶曹一番新備然後本寺方可隨毁隨補新備一款分付戶曹何如上曰戶判奏之頤之曰己丑年自臣曹新備以送之後自該寺隨毁隨補旣有定式則到今又請新備非但有違定式此後諉以年久安知無更請新備之擧乎臣意則恐不可許施矣上曰依爲之今始聞之此亦違越受敎之一端後復冒犯當該堂上草記論勘之意令廚院知悉可也出擧條秉鼎曰親享祭文今番以四句製進矣此後各陵園所忌辰祭祭文亦依此以四句製進乎上曰依此爲之也秉鼎曰氷庫儲留米三十四石價今年當移送惠廳而其所儲留旣爲本庫不時之需則本庫方有購置公廨永除後弊者事當徑稟取用故敢此仰達矣上曰依爲之出擧條秉鼎曰臣於歲抄事竊有微見敢此仰達矣蓋歲抄之規雖罪犯至重者擧皆書入一聽上裁若混蒙天恩則喉院三司之覆難銓堂之執藝卽國朝已例而至於書入法意甚重自下不可存拔者也年前一銓堂過於謹愼罪名之大有關係者或爲拔去尙此因循臣之待罪銓曹時適當六月歲抄故遍議於曾經吏判欲復舊規矣又因僚議之不一亦未免仍置至今愧悚此不可不一番釐正下詢大臣處之何如上曰大臣之意何如履素曰歲抄不可自下存拔果如重臣所奏一依舊規釐正恐宜矣秉模曰重臣所奏實爲得體臣無容更議矣上曰依爲之出擧條秉鼎曰今伏奉雖非職掌若有所懷則各陳無隱之敎故敢此仰達矣向者以水原人鄭述周特除參奉者雖出酬勞之典而聞是人家庶類云莫重寢郞豈可以如此者類畀之乎人言藉藉物議喧騰如欲酬償則於渠自有當窠禮賓典獄何所不可而必以陵參奉差定乎其在重官方惜名器之道決不可仍而置之矣上曰果如傳者之言則甚不合於陵官矣秉鼎曰此人與尹悌東庶叔爲連姻云臣曾聞於尹悌東矣上曰雖然安知其十分眞的也後更詳問可也在學曰日前因備局草記徵債防塞事有申飭之敎矣殖利之錢則不計多少久近自當一切防塞而每當如此之時稱以無邊輒多呈訴此若竝爲聽理則其所撓民與徵債無異矣雖無邊者若係數爻之差多年條之稍久則無論本曹京兆限明秋勿許聽理恐爲荒年不撓民之道故敢此仰達矣上曰依爲之出擧條頤之曰今年收租視前大縮明春轉漕之時必多空船之留繫者而近來漕船裝載必準千石之故竝雜費恰爲一千三四百石幾千里駕海裝載之若是過多臣常病之況當災荒之年尤宜十分審愼而審愼之道恐莫如減其裝載便於行船稅穀裝運之際勿拘千包定式從其石數幾何均排於各船使之舟輕易行似爲萬全之道且舟橋餘船今方發送而諸道收租案未及上來故各邑穀數無以憑知尙此遲待漸當隆沍事勢可悶必於今朔內磨勘上送以爲趁卽分送之意一體嚴飭分付於三南道臣何如上曰依爲之出擧條上曰刑參進前鎭寬進伏上曰見其步趨頗有故重臣典型矣戶判則應知之也頤之曰或似之矣上曰荒政考抄錄之役旣付諸卿卿必參考於列朝實錄詳細抄出而我國荒政外如聞有關於民情者亦須載錄也上曰都摠管進前時秀進伏上曰尙有老成人典型惟在於卿之兄弟矣此堂卽予冊禮時處所先卿初爲講院官至今追思予心愴感矣時秀感淚交逬曰聖恩天地罔極臣無以仰達矣上敎冕膺曰松都則無弊瘼耶冕膺曰每欲仰達而惶悚不敢矣古語曰說弊非難救弊難見今本府公下加用一年殆過數千兩臣豈不知一番陳達變通而目今國計萬不成說故至今囁嚅未敢稟達矣上曰有錢幾許則可爲之也冕膺曰若貸十萬兩則十年後當償之此則彼此俱無所妨而以京司言之遺財擧皆罄乏萬無推移之道矣上曰莫重保釐之地此豈成說乎卿必着意蘇瘼可也命次對先退上敎昇源曰故重臣多有抄集經史者否昇源曰臣之從兄嘗曰戰國時文決非司馬所作西漢以後文乃是司馬遷所作故曾不耽看至於項羽本紀之人皆尙好者而臣從兄則此亦襲用陸賈之文云矣上曰此何謂也史記列傳非司馬遷所作云耶昇源曰然矣命書公事判付訖命退承史以次退出